CELEX: 
Language: sk
Date: 2021-06-17 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení smernica Európskeho parlamentu a Rady 2003/87/ES, pokiaľ ide o vylúčenie letov prichádzajúcich zo Spojeného kráľovstva zo systému obchodovania s emisnými kvótami skleníkových plynov v Únii

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Systém obchodovania s emisnými kvótami skleníkových plynov v Únii (EU ETS) sa vzťahuje na lety odchádzajúce z letísk v Európskom hospodárskom priestore (EHP), ako aj na lety prichádzajúce z tretích krajín podľa článku 25a smernice 2003/87/ES. V článku 25a sa Komisii udeľujú vykonávacie právomoci s cieľom vylúčiť určité lety z činností leteckej dopravy uvedených v prílohe I v záujme optimálnej interakcie medzi systémom Únie a opatreniami tretích krajín na zníženie vplyvu letov na zmenu klímy. V roku 2008 sa síce očakávalo, že opatrenia tretích krajín budú rovnocenné (rovnaké)
                  1
               , no táto úroveň očakávania sa už do neskorších zmien smernice 2003/87/ES nepremietla
                  2
                a rozsah pôsobnosti EU ETS sa v súčasnosti obmedzuje na lety v rámci EHP až do konca roka 2023 s výnimkou prípadov, keď existuje dohoda
                  3
               .
            
            
               Európska únia a Spojené kráľovstvo Veľkej Británie a Severného Írska dosiahli v decembri 2020 dohodu
                  4
               . Uzavretie Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej („dohoda“) schválila Únia na základe rozhodnutia Rady (EÚ) 2021/689
                  5
               . V dohode sa stanovuje, že rozsah pôsobnosti systému Únie týkajúceho sa stanovovania cien uhlíka sa vzťahuje na lety odchádzajúce z Európskeho hospodárskeho priestoru do Spojeného kráľovstva
                  6
               . Okrem toho EÚ v decembri 2020 predložila aktualizovaný vnútroštátne stanovený príspevok podľa Parížskej dohody na zníženie emisií v celom hospodárstve do roku 2030 aspoň o 55 % v porovnaní s úrovňami z roku 1990
                  7
               . Do uvedeného záväzku je zahrnuté civilné letectvo s výpočtom zahŕňajúcim emisie z odchádzajúcich letov začínajúcich sa v EÚ, čo je v súlade s pokračujúcou reguláciou odchádzajúcich letov a s vyňatím prichádzajúcich letov v zmysle tohto nariadenia.
            
            
               Smernica 2003/87/ES sa uplatňuje bez ohľadu na štátnu príslušnosť prevádzkovateľa leteckej spoločnosti a v zásade sa vzťahuje na lety s odletom z letiska alebo príletom na letisko, ktoré sa nachádzajú na území členského štátu – s výhradou článku 28a ods. 1, pokiaľ ide o „emisie z letov na letiská nachádzajúce sa v krajinách mimo EHP a z týchto letísk“ do 31. decembra 2023, s výhradou článku 28a ods. 7 a preskúmania uvedeného v článku 28b. Rovnaké zaobchádzanie s prevádzkovateľmi lietadiel na tratiach má kľúčový význam z hľadiska zabránenia narušeniu hospodárskej súťaže. V dohode medzi Európskou úniou a Spojeným kráľovstvom sa zaručuje rovnaké zaobchádzanie s prevádzkovateľmi lietadiel na tratiach, pričom EÚ reguluje lety odchádzajúce do Spojeného kráľovstva
                  8
                a Spojené kráľovstvo zodpovedá v rámci svojho systému stanovovania cien uhlíka za lety zo Spojeného kráľovstva do EHP
                  9
               .
            
            
               V súlade s dohodou sa týmto nariadením v prípade letov z letísk v Spojenom kráľovstve na letiská v EHP udeľuje výnimka zo systému EU ETS.
            
            
               Rovnaký prístup sa uplatnil aj vtedy, keď sa v decembri 2015 dosiahla dohoda medzi Európskou úniou a Švajčiarskom o prepojení ich systémov obchodovania s emisiami skleníkových plynov, ktorá bola podpísaná 23. novembra 2017
                  10
                (ďalej len „dohoda o prepojení so Švajčiarskom“). Dohodou o prepojení so Švajčiarskom sa zaručuje rovnaké zaobchádzanie s prevádzkovateľmi lietadiel na tratiach, pričom EÚ reguluje lety odchádzajúce do Švajčiarska a Švajčiarsko zodpovedá za lety zo Švajčiarska do EHP. V súlade s dohodou o prepojení so Švajčiarskom Komisia prijala delegovaný akt týkajúci sa výnimky z EU ETS pre lety prichádzajúce zo Švajčiarska od 1. januára 2020
                  11
               .
            
            
               Pokiaľ ide o vplyvy na životné prostredie, ďalšie emisie oxidu uhličitého (CO2) z leteckej dopravy, na ktoré sa vzťahuje stanovovanie cien uhlíka prostredníctvom zahrnutia letov medzi EHP a Spojeným kráľovstvom, dosahujú na základe úrovní z roku 2019 objem približne 17,5 milióna ton, rovnomerne rozdelený medzi prichádzajúce a odchádzajúce lety.
            
            
               Príloha I k smernici 2003/87/ES sa mení s cieľom zmeniť rozsah jej uplatňovania v súvislosti s letmi prichádzajúcimi zo Spojeného kráľovstva.
            
            
               2.KONZULTÁCIE PRED PRIJATÍM AKTU
            
            
               Dňa 12. marca 2021 sa v kontexte expertnej skupiny pre zmenu klímy uskutočnilo stretnutie, na ktorom sa zúčastnili zástupcovia členských štátov. Pripomienky expertnej skupiny boli zohľadnené pri príprave návrhu delegovaného aktu. Okrem toho sa na portáli pre lepšiu právnu reguláciu počas štyroch týždňov od 19. apríla do 17. mája 2021 zhromažďovala online spätná väzba k textu delegovaného nariadenia. Boli prijaté dva príspevky (jeden od občana a jeden od záujmového združenia). Vzhľadom na spätnú väzbu od občana sa znenie upravilo s cieľom prijať rodovo neutrálnejší jazyk. Pripomienky vyjadrené záujmovým združením boli širšie ako predmet tohto delegovaného aktu a v danom kontexte sa primerane zohľadnia. Po prijatí bude delegované nariadenie počas dvoch mesiacov predmetom preskúmania zo strany Európskeho parlamentu a Rady.
            
            
               3.PRÁVNE PRVKY DELEGOVANÉHO AKTU
            
            
               Za vhodný nástroj sa považuje nariadenie, pričom v delegovanom nariadení sa v článku 25a stanovuje:
            
            
               Článok 1
            
            
               Týmto článkom sa mení príloha I k smernici 2003/87/ES s cieľom oslobodiť prevádzkovateľov lietadiel od povinnosti odovzdávať kvóty za lety prichádzajúce z letísk v Spojenom kráľovstve na letiská v EHP. V súlade s nariadením (EÚ) 2017/2392 sa v prípade týchto prichádzajúcich letov nevydávajú kvóty.
            
            
               Daným článkom sa zachováva stabilita v súvislosti s pokrytím prevádzkovateľov lietadiel prostredníctvom EU ETS, keďže sa v ňom objasňuje, že v dôsledku vylúčenia letov prichádzajúcich zo Spojeného kráľovstva z rozsahu pôsobnosti EU ETS sa nemenia ustanovenia obsahujúce prahové hodnoty na zaradenie.
            
            
               DELEGOVANÉ NARIADENIE KOMISIE (EÚ) …/…
            
            
               z 17. 6. 2021,
            
            
               ktorým sa mení smernica Európskeho parlamentu a Rady 2003/87/ES, pokiaľ ide o vylúčenie letov prichádzajúcich zo Spojeného kráľovstva zo systému obchodovania s emisnými kvótami skleníkových plynov v Únii
            
         
         
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Únii, a ktorou sa mení a dopĺňa smernica Rady 96/61/ESS
                  12
               , a najmä na jej článok 25a ods. 1 druhý pododsek,
            
            
               keďže:
            
            
               (1)Článkom 25a smernice 2003/87/ES sa Komisia splnomocňuje prijímať ustanovenia na vylúčenie letov prichádzajúcich z tretej krajiny zo systému obchodovania s emisnými kvótami skleníkových plynov v Únii (EU ETS). Takéto ustanovenia by mali zabezpečiť optimálnu interakciu medzi EU ETS a opatreniami tretej krajiny na zníženie vplyvu leteckej dopravy na zmenu klímy.
            
            
               (2)Únia a Spojené kráľovstvo Veľkej Británie a Severného Írska dosiahli v decembri 2020 dohodu
                  13
               . Dohodu o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej („dohoda“) podpísala Únia na základe rozhodnutia Rady (EÚ) 2020/2252
                  14
                a schválila ju na základe rozhodnutia Rady (EÚ) 2021/689
                  15
               . Dohoda sa predbežne vykonávala až do nadobudnutia jej platnosti 1. mája 2021
                  16
               . V dohode sa stanovuje, že každá strana má zaviesť účinný systém stanovovania cien uhlíka, ktorý sa vzťahuje na leteckú dopravu, ako aj to, že lety z letísk nachádzajúcich sa na území Európskeho hospodárskeho priestoru (EHP) na letiská nachádzajúce sa v Spojenom kráľovstve sa majú regulovať v rámci EU ETS. Podľa článku 28a ods. 7 smernice 2003/87/ES sa má výnimka v článku 28a ods. 1 smernice 2003/87/ES, podľa ktorej by členské štáty mali považovať požiadavky uvedenej smernice v súvislosti s emisiami z určitých letov na letiská nachádzajúce sa v krajinách mimo EHP, ako aj letov z daných letísk za splnené, uplatňovať len v súlade s podmienkami dohody.
            
            
               (3)Preto je potrebné zmeniť smernicu 2003/87/ES s cieľom vylúčiť z EU ETS lety z letísk nachádzajúcich sa v Spojenom kráľovstve na letiská nachádzajúce sa v EHP. Na účely zachovania stability, pokiaľ ide o pokrytie prevádzkovateľov lietadiel prostredníctvom EU ETS, by dané vylúčenie letov z letísk nachádzajúcich sa v Spojenom kráľovstve na letiská nachádzajúce sa v EHP nemalo mať vplyv na ustanovenia, ktorými sa vylučujú určité činnosti leteckej dopravy z EU ETS na základe stanovených prahových hodnôt z hľadiska počtu letov alebo emisií na prevádzkovateľa.
            
            
               (4)Smernica 2003/87/ES by sa preto mala zodpovedajúcim spôsobom zmeniť.
            
            
               (5)Keďže dohoda sa predbežne uplatňovala od 1. januára 2021, toto nariadenie by sa malo uplatňovať v súvislosti s emisiami, ku ktorým dochádza od uvedeného dátumu,
            
            
               PRIJALA TOTO NARIADENIE:
            
            
               Článok 1
            
            
               V prílohe I k smernici 2003/87/ES sa druhý odsek položky „Letecká doprava“ v stĺpci „Činnosti“ tabuľky mení takto:
            
            
               1. V písmene j) sa druhý odsek nahrádza takto:
            
            
               „lety uvedené v písmenách l) a m) alebo uskutočňované z úradného poverenia výhradne na účely dopravy vládnucich monarchov a ich najbližšej rodiny, hláv štátov, hláv vlád a ministrov vlád členských štátov nemôžu byť na základe tohto bodu vylúčené;“.
            
            
               2.Písmeno k) sa nahrádza takto:
            
            
               „k)
                     od 1. januára 2013 do 31. decembra 2030 lety, ktoré by s výnimkou tohto písmena patrili pod túto činnosť a ktoré vykonáva nekomerčný prevádzkovateľ lietadla prevádzkujúci lety s celkovými ročnými emisiami nižšími ako 1 000 ton za rok [vrátane emisií z letov uvedených v písmene l) a m)];“;
            
            
               3.Dopĺňa sa toto písmeno m):
            
            
               „m)
                     lety z letísk, ktoré sa nachádzajú v Spojenom kráľovstve, na letiská nachádzajúce sa v EHP.“.
            
            
               Článok 2
            
         
         
            
               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               Uplatňuje sa od 1. januára 2021.
            
            
            
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 17. 6. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Výraz „rovnaké“ sa v normatívnom texte smernice 2003/87/ES nevyskytuje, ale je zahrnutý v odôvodnení 17 smernice 2008/101/ES.
               
               
                  
                     (2)
                  
                        Pozri napríklad odôvodnenie 6 nariadenia Európskeho parlamentu a Rady č. 421/2014 zo 16. apríla 2014.
               
               
                  
                     (3)
                  
                        Nariadenie Európskeho parlamentu a Rady (EÚ) 2017/2392 z 13. decembra 2017, ktorým sa mení smernica 2003/87/ES na účely pokračovania súčasných obmedzení rozsahu pôsobnosti v súvislosti s činnosťami leteckej dopravy a na účely prípravy na vykonávanie globálneho trhového opatrenia od roku 2021 (Ú. v. EÚ L 350, 29.12.2017, s. 7).
               
               
                  
                     (4)
                  
                        Rozhodnutie Rady (EÚ) 2020/2252 z 29. decembra 2020 o podpise v mene Únie a predbežnom vykonávaní Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej a Dohody medzi Európskou úniou a Spojeným kráľovstvom Veľkej Británie a Severného Írska o bezpečnostných postupoch na výmenu a ochranu utajovaných skutočností (Ú. v. EÚ L 444, 31.12.2020, s. 2). 
               
               
                  
                     (5)
                  
                        Rozhodnutie Rady (EÚ) 2021/689 z 29. apríla 2021 o uzavretí, v mene Únie, Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej a Dohody medzi Európskou úniou a Spojeným kráľovstvom Veľkej Británie a Severného Írska o bezpečnostných postupoch pri výmene a ochrane utajovaných skutočností (Ú. v. EÚ L 149, 30.4.2021, s. 2).
               
               
                  
                     (6)
                  
                        Článok 392 Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (Ú. v. EÚ L 149, 30.4.2021, s. 10). 
               
               
                  
                     (7)
                  
                        
                  https://www4.unfccc.int/sites/ndcstaging/PublishedDocuments/European%20Union%20First/EU_NDC_Submission_December%202020.pdf
                   
               
               
                  
                     (8)
                  
                        Tento prístup sa pokladá za praktický spôsob riešenia otázky spoločných, ale diferencovaných povinností a spôsobilostí, ktorá je v kontexte UNFCCC dlhodobou výzvou. Pozri napríklad 
                  http://papers.ssrn.com/sol3/papers.cfm?abstract_id=1952554
                  .
               
               
                  
                     (9)
                  
                        
                  https://www.legislation.gov.uk/uksi/2020/1265/contents/made
                  . 
               
               
                  
                     (10)
                  
                        Dohoda medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov (Ú. v. EÚ L 322, 7.12.2017, s. 3).
               
               
                  
                     (11)
                  
                        Rozhodnutie C(2020)3107, pozri 
                  https://ec.europa.eu/transparency/regdoc/rep/3/2020/EN/C-2020-3107-F1-EN-MAIN-PART-1.PDF
                  .
               
               
                  
                     (12)
                  
                        Ú. v. EÚ L 275, 25.10.2003, s. 32.
               
               
                  
                     (13)
                  
                        Dohoda o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (Ú. v. EÚ L 444, 31.12.2020, s. 14). 
               
               
                  
                     (14)
                  
                        Rozhodnutie Rady (EÚ) 2020/2252 z dňa 29. decembra 2020 o podpise v mene Únie a predbežnom vykonávaní Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej a Dohody medzi Európskou úniou a Spojeným kráľovstvom Veľkej Británie a Severného Írska o bezpečnostných postupoch na výmenu a ochranu utajovaných skutočností (Ú. v. EÚ L 444, 31.12.2020, s. 2).
               
               
                  
                     (15)
                  
                        Rozhodnutie Rady (EÚ) 2021/689 z 29. apríla 2021 o uzavretí, v mene Únie, Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej a Dohody medzi Európskou úniou a Spojeným kráľovstvom Veľkej Británie a Severného Írska o bezpečnostných postupoch pri výmene a ochrane utajovaných skutočností (Ú. v. EÚ L 149, 30.4.2021, s. 2).
               
               
                  
                     (16)
                  
                        Oznámenie o nadobudnutí platnosti Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej a Dohody medzi Európskou úniou a Spojeným kráľovstvom Veľkej Británie a Severného Írska o bezpečnostných postupoch pri výmene a ochrane utajovaných skutočností (Ú. v. EÚ L 149, 30.4.2021, s. 2560).